b"\n_START_ARTICLE_\nAl-Hakam II\n_START_PARAGRAPH_\nAl-Hakam II (al-\xe1\xb8\xa4akam II ibn \xca\xbfAbd al-Ra\xe1\xb8\xa5m\xc4\x81n III) (13. tammikuuta 915 \xe2\x80\x93 16. lokakuuta 976) oli toinen C\xc3\xb3rdoban kalifi al-Andalusissa, maurien hallitsemalla Iberian niemimaalla. H\xc3\xa4n oli Abd ar-Rahman III:n poika ja seuraaja vuodesta 961 kuolemaansa asti vuonna 976._NEWLINE_Al-Hakam II nousi kalifaatin johtoon is\xc3\xa4ns\xc3\xa4 Abd ar-Rahman III:n kuollessa 961. H\xc3\xa4n saavutti Pohjois-Iberiassa olevien kristittyjen valtakuntien kanssa rauhan, ja k\xc3\xa4ytti vakautta hyv\xc3\xa4kseen kehitt\xc3\xa4\xc3\xa4kseen maataloutta uusien kastelukanavien rakentamisella. Taloudellista kehityst\xc3\xa4 tuettiin katuja laajentamalla ja kauppatoreja rakentamalla._NEWLINE_H\xc3\xa4n oli kiinnostunut kirjoista ja tiedosta, ja h\xc3\xa4n kokosi valtavan, 400 000 nidett\xc3\xa4 k\xc3\xa4sitt\xc3\xa4v\xc3\xa4n kirjaston, joka poltettiin C\xc3\xb3rdoban berberipiirityksess\xc3\xa4 vuonna 1100. H\xc3\xa4n jopa l\xc3\xa4hetti asiamiehi\xc3\xa4\xc3\xa4n ostamaan kirjojen 'ensipainoksia' muslimien id\xc3\xa4st\xc3\xa4, esimerkiksi Abu al-Faraj al-Isfahanin teoksen Kitab al-Aghanin (Laulujen kirja). Tiedot kirjaston koosta ovat per\xc3\xa4isin 1600-luvulta ja todenn\xc3\xa4k\xc3\xb6isesti satakertaisesti liioiteltuja._NEWLINE_Al-Hakamin valtakauden aikana lukuisia teoksia k\xc3\xa4\xc3\xa4nnettiin latinasta ja kreikasta arabian kieleen. H\xc3\xa4n muodosti arabimuslimien ja mozarabialaisten sekakomitean k\xc3\xa4\xc3\xa4nt\xc3\xa4mist\xc3\xa4 varten._NEWLINE_Kalifi laajennutti C\xc3\xb3rdoban t\xc3\xa4rkeint\xc3\xa4 moskeijaa, Mezquitaa, ja h\xc3\xa4nen aikanaan (vuonna 976) Madinat al-Zahra, kuninkaallinen residenssi, valmistui. Sen rakennusty\xc3\xb6t oli aloittanyt Abd ar-Rahman 40 vuotta aikaisemmin._NEWLINE_My\xc3\xb6s kuuluisa l\xc3\xa4\xc3\xa4k\xc3\xa4ri, tiedemies ja kirurgi Abu al-Qasim eli Abulcasis toimi al-Hakamin hovissa._NEWLINE_Samalla kun berberivisiiri al-Mushafin vastuu sis\xc3\xa4isest\xc3\xa4 hallinnosta kasvoi, kenraali Ghalib nousi hiljalleen armeijan johtajaksi. Ghalibin ongelmina oli viimeisten normannihy\xc3\xb6kk\xc3\xa4ysten torjuminen vuosina 966 ja 971, sek\xc3\xa4 kamppailu ziridej\xc3\xa4 ja fatimideja vastaan Pohjois-Marokossa. Fatimidit ly\xc3\xb6tiin Marokossa 974, ja al-Hakam II pystyi s\xc3\xa4ilytt\xc3\xa4m\xc3\xa4\xc3\xa4n kalifaatin johtavan aseman kristityiss\xc3\xa4 Navarran, Kastilian ja L\xc3\xa9onin valtioissa._NEWLINE_Nuoruudessaan kalifi n\xc3\xa4ytt\xc3\xa4\xc3\xa4 olleen homoseksuaali. H\xc3\xa4nen tiedettiin pit\xc3\xa4v\xc3\xa4n avoimesti mieshaaremia, mik\xc3\xa4 oli erityisen ongelmallista, sill\xc3\xa4 perillisen saaminen oli elint\xc3\xa4rke\xc3\xa4\xc3\xa4. Ongelma ratkaistiin sill\xc3\xa4, ett\xc3\xa4 al-Hakam II otti jalkavaimon, joka pukeutui poikien vaatteisiin, ja jolle annettiin miehen nimi Jafar._NEWLINE_Al-Hakam II:ta seurasi h\xc3\xa4nen poikansa Hisham II al-Muayad, joka oli nimellinen hallitsija hajib (suurvisiiri) al-Mansur Ibn Abi Aamirin hallitessa maata."